
Magyar mikro-, kis és középvállalatok versenyképességének mérése

A dolgozat témája a magyar mikro-, kis és közepes méretű vállalatok versenyképességének vizsgálata. Tanulmányom céljaként a hazai kkv-szektor versenyképességének mérésére létrehozott Szerb-féle kis- és középvállalati versenyképességi index bemutatását és gyakorlati alkalmazhatóságának tesztelését tűztem ki. Empirikus kutatásaimmal elsősorban azt vizsgáltam, hogy a modellel számított versenyképességi pontok alapján megbecsülhető-e a cégek jövőbeni teljesítménye, eredményessége. Elemzéseimhez egy 695 vállalatot magában foglaló rétegzett mintát használtam. Számításaimat a cégek 2004-2007-es adatai alapján kalkulált versenyképességi pontjai, és a 2008-2011-es periódus árbevételi adatai tekintetében végeztem. Az adatelemzések során korrelációszámítást, logisztikus regressziószámítást, valamint faktoranalízist alkalmaztam. A kapott eredmények megmutatták: nem áll fenn számottevő kapcsolat a versenyképességi pontok és a cégek fennmaradási esélye között, továbbá a pontok nem jelzik előre a vállalatok jövőbeni eredményességét. Vizsgálataimmal tehát megállapítottam, hogy a Szerb-féle kis- és középvállalati versenyképességi index jelenlegi formájában nem alkalmas a vállalatok versenyképességének mérésére, továbbfejlesztést igényel.



